  Анжелика Тихонова корреспондент Удмуртиысь дышетскисьёсты но дышетӥсьёсты пинал лыдӟисьёслэн «Улэп классика» («Живая классика») огъяросси конкурсазы пыриськыны ӧтё. Дышетӥсьёс вожвылъяськонэ нырысьсэ итӥськозы – соос понна «День чтения вслух» огъяросси акция ялӥзы. Со сярысь элькунысь дышетонъя но тодосъя министерстволэн пресс-службаез ивортӥз. Пинал лыдӟисьёслэн конкурсазы 10-17 аресъем нылпиос пыриськыны быгато. Соослы прозаысь 3-4 минут кыстӥськымон люкетсэ быръёно но нырысь классазы, собере школаын лыдӟоно, нош бӧрысь – конкурслэн ёрос но улосвыл люкетъёсаз. Конкурслэн огъяросси люкетэз ортчон вакытэ ик калыккуспо люкетэз но ортчоз. Дунне вылысь 83 кунъёсысь ӟуч пиналъёс шара лыдӟиськонын вожвылъяськозы. Куартолэзе улосвыл люкетъёсын вормисьёс «Артекын» огъяросси полуфиналэ но финалэ сюрон понна быръён ӵошатсконъёсы пыриськозы. Соосты кино, театр, литература удысысь тодмо адямиос дунъялозы. Финалистъёс Артек-аренаын 4 сюрс учкисьёс азьын асьсэды возьматозы. Нош дунне вылысь вить тужгес усто лыдӟисьёсты 2022-тӥ арын пӧсьтолэзе Москваын нырысьсэ пусйиськись Шара лыдӟиськонъя огъяросси нуналлэн сцена вылаз шараялозы. «Туэ нырысьсэ Шара лыдӟиськонъя огъяросси нунал ортчоз. Отчы вань мылкыд карисьёс пыриськыны быгатозы. Яратоно книгаосмес паркъёсын, вокзалъёсын, мер но мукет интыосын лыдӟом. Нош эшшо туэ ӵектосэ анай-атайёсты, дышетӥсьёсты кыскыны малпам – азьвыл соос пиналъёсты конкурслы дасяськыны гинэ юртто вал. Соос понна нимаз номинациос но ӵошатскыны, вормыны, пиналъёслы пример возьматыны луонлык кылдӥз» Марина Смирнова, «Улэп классика» фондлэн азьмуртэз Дышетӥсьёслы конкурс сярысь пыр-почгес чӧлсконпусъя тодыны луэ. Пусъём, конкурс 10 арлэсь азьвыл кылдӥз. Со лыдӟиськыны яратӥсь пиналъёсты асьсэды возьматыны луонлык кылдытэ. Арлы быдэ конкурсэ Россиысь но мукет кунъёсысь кык миллион пала пиналъёс пырисько. Ваньзэсты ик соосты кузьымъёсын пусъё. Нош улосвыл финалъёсын 250-лэсь ятыр вормисьёс куинь арнялы «Артек» нылпи лагере путёвка басьто. Конкурс мыныку быгатӥсь пиналъёсты Щукин нимо театр институтысь дышетӥсьёс учко, тужгес устоосыз творческой институтъёсы пырыны льготаос басьто. Со сяна, «Улэп классика» фондлэн программаосаз пыриськисьёсын ар ӵоже театр устолыкъя дышетӥсьёс ужало, гожъяськисьёсын, литературая критикъёсын пумиськонъёс ортчытъяло, пиналъёс асьсэды журналист, литератураез чаклась луыса утчаны быгато. Тодэ вайытом, 2021-тӥ арын Удмуртиысь дышетскись «Улэп классика» вожвылъяськонлэн финалаз потӥз вал. Нош 2022-тӥ ар азьын «Удмурт Кенеш» огазеяськонлэн Пичи кенешезлэн пумиськоназ огъяросси вожвылъяськонэз, ӟуч кылын сяна, Россиысь мукет калыкъёслэн кылъёсынызы но радъяны ӵектӥзы.  Тегъёс: Ижкар Удмуртия вожвылъяськон пиналъёс  